এদিকে এবার বর্ষবরণের অনুষ্ঠানে লোকসমাগম ছিল অনেক কম। তাপপ্রবাহ, অতীতে নারী অংশগ্রহণকারীদের যৌন নিগ্রহের শিকার হওয়া, সাম্প্রতিক জঙ্গি আতংক, বিভিন্ন সময়ের অঘটনের অভিজ্ঞতায় আইনশৃংখলা বাহিনীর কড়া নিরাপত্তা ব্যবস্থা এবং একটি বিশেষ ধর্মের সংস্কৃতি-ঐতিহ্যের অনুষ্ঠানকে সর্বজনীন উৎসব বলে এতদিনকার প্রোপাগান্ডার বিরুদ্ধে বরেণ্য উলামায়ে কেরামের সোচ্চার অবস্থান- এসব কারণে এবারের আয়োজন অনেকটাই রুটিনমাফিক হয়ে পড়ে। বাংলা বর্ষবরণের মূল আয়োজন নগরীর রমনা পার্কে ছায়ানটের অনুষ্ঠানের ৫০ বছর পূর্ণ হলেও তা ছিল অনেকটাই জৌলুসহীন। ঢাকা বিশ্ববিদ্যালয়ের চারুকলা অনুষদের উদ্যোগে সাংবার্ষিক আয়োজন কথিত ‘মঙ্গল শোভাযাত্রা’ও সেই অর্থে জমজমাট ছিল না। নানা কারণে আইনশৃংখলা বাহিনীর যেমন ছিল কড়াকড়ি, তেমনি এ শোভাযাত্রাকে সংখ্যাগরিষ্ঠ মানুষের ধর্মীয় চেতনার পরিপন্থী ও সংখ্যালগিষ্ঠ হিন্দুয়ানি সংস্কৃতির প্রকাশ বলে মন্তব্য করে আলেমসমাজ ও বিভিন্ন ইসলামী সংগঠনের সোচ্চার প্রতিবাদের মুখে অনেক নাগরিকেরই চৈতন্যোদয় হওয়ায় তারা এবার এতে অংশ নেননি। সকাল ৯টায় সরেজমিন দেখা যায়, রমনার সন্নিহিত এলাকায় অন্যান্য বছর তিল ধারনের ঠাঁই না থাকলেও এবার ভাঙ্গা হাটের অবস্থা। অনেকে গ্রামের বাড়িতে চলে যাওয়ায়ও এবার বর্ষবরণে লোকসমাগম কম হয়েছে বলে ওয়াকিবহালমহল মনে করেন।